Diari Oficial de la Generalitat Valenciana


Sumari del DOGV 7801, del 09-06-2016 (2016/4215)

RESOLUCIÓ de 2 de juny de 2016, de la Secretaria Autonòmica d'Educació i Investigació, per la qual s'estableix el procediment per a l'obtenció del títol de Formació Professional Bàsica i, si és el cas, el títol de Graduat en Educació Secundària Obligatòria derivat de l'obtenció del títol de Formació Professional Bàsica en els cursos 2015/2016 i 2016/2017.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7801

Data del DOGV
:   09-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4215


Data del document
:   02-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport

RESOLUCIÓ de 2 de juny de 2016, de la Secretaria Autonòmica d'Educació i Investigació, per la qual s'estableix el procediment per a l'obtenció del títol de Formació Professional Bàsica i, si és el cas, el títol de Graduat en Educació Secundària Obligatòria derivat de l'obtenció del títol de Formació Professional Bàsica en els cursos 2015/2016 i 2016/2017. [2016/4215]  
PREÀMBUL  
  
La Llei Orgànica 2/2006, de 3 de maig, d'Educació, estableix, en l'article 44, apartat 1, que els alumnes que es troben en possessió d'un títol professional bàsic podran obtenir el títol de Graduat en Educació Secundària Obligatòria per qualsevol de les dues opcions a què es refereix l'article 29.1 de la llei esmentada, per mitjà de la superació de l'avaluació final d'Educació Secundària Obligatòria en relació amb les matèries del bloc d'assignatures troncals que, com a mínim, s'hagen de cursar en l'opció que trie l'alumne o alumna.  
  
La disposició final cinquena de la Llei Orgànica 8/2013, de 9 de desembre, per a la millora de la qualitat educativa, estableix que les modificacions introduïdes per a les avaluacions d'Educació Secundària Obligatòria per als cursos segon i quart de l'etapa s'implantaran en el curs escolar 2016-2017, i afegeix que l'avaluació final de l'etapa esmentada corresponent a la convocatòria que es realitze l'any 2017 no tindrà efectes acadèmics.  
El Reial Decret 1058/2015, de 20 de novembre, pel qual es regulen les característiques generals de les proves de l'avaluació final d'Educació Primària establida en la Llei Orgànica 2/2006, de 3 de maig, d'Educació, estableix en la disposició transitòria única un règim transitori, fins que no s'aplique l'article 44, apartat 1, de la llei esmentada, durant els cursos 2015/2016 i 2016/2017, per a l'obtenció del títol de Graduat en Educació Secundària Obligatòria pels titulats en Formació Professional Bàsica sempre que, en l'avaluació final del cicle formatiu, l'equip docent considere que han aconseguit els objectius de l'Educació Secundària Obligatòria i adquirit les competències corresponents.  
  
En virtut del que s'exposa i fent ús de les atribucions conferides per l'article 68 de la Llei 5/1983, de 30 de desembre, del Consell, i per l'article 6 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, aquesta secretaria autonòmica resol:  
  
  
Primera. Àmbit d'aplicació  
Aquesta resolució serà aplicable per als cursos 2015-2016 i 2016-2017, en els centres de la Comunitat Valenciana que estiguen autoritzats per a impartir els ensenyaments corresponents als cicles formatius de Formació Professional Bàsica.  
  
Segona. Destinataris  
Podran ser proposats per a l'obtenció del títol de Graduat en Educació Secundària Obligatòria els alumnes què obtinguen un títol de Formació Professional Bàsica en els cursos 2015/2016 o 2016/2017, sempre que, en l'avaluació final del cicle formatiu, l'equip docent considere que ha aconseguit els objectius de l'Educació Secundària Obligatòria i adquirit les competències corresponents.  
  
Tercera. Procediment  
1. En el moment en què l'alumne tinga superats tots els mòduls del cicle formatiu de Formació Professional Bàsica i haja sigut proposat per a l'obtenció del títol de Formació Professional Bàsica, l'equip docent es reunirà en una sessió d'avaluació amb l'objecte de proposar per a l'obtenció del títol de Graduat en Educació Secundària Obligatòria l'alumnat que considere que ha aconseguit els objectius d'aquesta etapa i adquirit les competències corresponents.  
2. L'equip docent compost pel conjunt del professorat que imparteix docència al mateix grup de Formació Professional Bàsica, organitzat i presidit pel tutor o la tutora que impartisca el cicle formatiu, adoptarà la decisió de proposta de manera col·legiada; a falta d'això, s'adoptarà per majoria simple, amb el vot de qualitat del tutor o tutora del cicle formatiu en cas d'empat.  
Caldrà tenir en compte que cada professor, amb l'excepció del vot de qualitat del tutor o tutora en la circumstància mencionada anteriorment, podrà emetre un sol vot, independentment del nombre de mòduls o unitats formatives que impartisca.  
3. El professor tutor actuarà com a president de la junta d'avaluació i coordinarà l'equip docent del grup, segons el que estableix el Decret 234/1997, de 2 de setembre, del Govern Valencià, pel qual s'aprova el Reglament orgànic i funcional dels instituts d'Educació Secundària.  
  
4. La qualificació final de l'Educació Secundària Obligatòria serà la qualificació mitjana obtinguda en els mòduls associats als blocs comuns previstos en l'article 42.4 de la Llei Orgànica 2/2006, de 3 de maig, d'Educació.  
5. Amb l'objectiu d'assegurar una major coherència en les decisions que s'adopten, els equips docents dels grups d'alumnat que cursen un cicle de Formació Professional Bàsica fixaran al començament de curs uns criteris comuns que els permeten valorar si l'alumne què ha obtingut el títol de Formació Professional Bàsica ha aconseguit també els objectius de l'Educació Secundària Obligatòria i adquirit les competències corresponents.  
Una vegada fixats per l'equip docent, el tutor o tutora del grup informarà d'aquests criteris l'alumnat i les famílies tan ràpidament com siga possible. Durant el curs 2015-2016, els criteris seran fixats pels equips docents durant el tercer trimestre.  
6. Als efectes del que disposa aquesta resolució, l'equip docent annexarà a l'acta final de cicle formatiu de Formació Professional Bàsica el llistat de l'alumnat proposat en la sessió d'avaluació per a l'obtenció del títol de Graduat en Educació Secundària Obligatòria, segons el model establit en l'annex I.  
  
Quarta. Proposta d'expedició del títol de Formació Professional Bàsica després de la superació d'un cicle formatiu  
Amb caràcter general, el procediment que s'ha de seguir serà l'establit, per a l'alumnat que haja cursat cicles formatius, en l'Ordre 85/2010, de 15 de novembre, de la Conselleria d'Educació, per la qual es regula el procediment per a l'expedició dels títols acadèmics i professionals la gestió dels quals correspon a la Generalitat.  
Els centres realitzaran, d'ofici, la proposta d'expedició del títol a l'alumnat que reunisca els requisits acadèmics, i hauran de presentar la proposta a la direcció territorial competent en matèria d'educació que corresponga en el termini d'un mes des de la data d'avaluació final, junt amb dues còpies de l'acta final del cicle.  
Es considerarà com a data en què l'alumnat ha finalitzat els estudis la que conste en l'acta d'avaluació final del cicle; la data d'expedició del títol es correspondrà amb la data en què s'haja enviat la proposta a la direcció territorial.  
S'haurà de generar una proposta diferenciada per cada centre on l'alumnat haja finalitzat estudis i cicle formatiu.  
Els centres privats autoritzats a impartir Formació Professional Bàsica hauran d'enviar al centre de titularitat de la Generalitat a què estiguen adscrits, la proposta d'expedició dels títols a l'alumnat que reunisca els requisits acadèmics, junt amb l'acta d'avaluació final del cicle.  
  
La direcció del centre de titularitat de la Generalitat, una vegada confrontada la proposta d'expedició amb l'acta, la remetrà a la direcció territorial competent en matèria d'educació que corresponga junt amb dues còpies de l'acta final del cicle. La secretaria del centre haurà de conservar una còpia de la proposta i de l'acta.  
  
Cinquena. Proposta d'expedició del títol de Graduat en Educació Secundària Obligatòria  
Una vegada enregistrada i enviada la proposta de l'expedició del títol de Formació Professional Bàsica, es podrà enregistrar i enviar la proposta d'expedició del títol de Graduat en Educació Secundària en favor de l'alumnat que l'equip docent considere que ha aconseguit els objectius de l'Educació Secundària Obligatòria i adquirit les competències corresponents.  
Aquest títol només s'expedirà a l'alumnat que prèviament haja obtingut un títol de Formació Professional Bàsica.  
Amb caràcter general, el procediment que s'ha de seguir serà l'establit, per a l'alumnat que haja cursat Educació Secundària Obligatòria, en l'Ordre 85/2010, de 15 de novembre, de la Conselleria d'Educació, per la qual es regula el procediment per a l'expedició dels títols acadèmics i professionals la gestió dels quals correspon a la Generalitat.  
  
Els centres realitzaran, d'ofici, la proposta d'expedició del títol a l'alumnat que reunisca els requisits acadèmics, i hauran de presentar la proposta a la direcció territorial competent en matèria d'educació que corresponga en el termini d'un mes des de la data en què l'equip docent s'haja reunit per a realitzar l'avaluació, junt amb dues còpies de l'acta final del cicle.  
Es considerarà com a data en què l'alumnat ha finalitzat els estudis aquella en què l'equip docent s'haja reunit per a realitzar la sessió d'avaluació. La data d'expedició del títol es correspondrà amb la data en què s'haja enviat la proposta a la direcció territorial.  
  
S'haurà de generar una proposta diferenciada per cada centre on l'alumnat haja finalitzat estudis i cicle formatiu.  
  
  
DISPOSICIONS FINALS  
  
Primera  
Aquesta resolució produirà efectes l'endemà de ser publicada en el Diari Oficial de la Comunitat Valenciana.  
  
Segona  
Contra aquesta resolució, que posa fi a la via administrativa, podrà interposar-se amb caràcter potestatiu un recurs de reposició davant de la Secretaria Autonòmica d'Educació i Investigació en el termini d'un mes comptat de l'endemà de ser publicada, o interposar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a partir de l'endemà de ser publicada, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 2 de juny de 2016.- El secretari autonòmic d'Educació i Investigació: Miguel Soler Gracia.